CELEX: 62019TN0176
Language: el
Date: 2019-03-25 00:00:00
Title: Υπόθεση T-176/19: Προσφυγή της 25ης Μαρτίου 2019 — 3V Sigma κατά Ευρωπαϊκού Οργανισμού Χημικών Προϊόντων (ECHA)

20.5.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 172/41
            
         
      Προσφυγή της 25ης Μαρτίου 2019 — 3V Sigma κατά Ευρωπαϊκού Οργανισμού Χημικών Προϊόντων (ECHA)
      (Υπόθεση T-176/19)
      (2019/C 172/55)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: 3V Sigma SpA (Μιλάνο, Ιταλία) (εκπρόσωποι: C. Bryant και S. Hainsworth, Solicitors, και C. Krampitz, δικηγόρος)
      
         Καθού: Ευρωπαϊκός Οργανισμός Χημικών Προϊόντων
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να κρίνει παραδεκτή την προσφυγή·
               
            
                  —
               
               
                  να ακυρώσει την απόφαση του καθού, της 15ης Ιανουαρίου 2019, σχετικά με την αξιολόγηση της ουσίας bis(2-ethylhexyl) 4,4’-{6-[4-tert-butylcarbamoyl) anilino]-1,3,5-triazine-2,4- diyldiimino}dibenzoate κατά το μέρος που α) απορρίφθηκε η διοικητική προσφυγή της προσφεύγουσας κατά της αρχικής αποφάσεως και β) κρίθηκε ότι η προσφεύγουσα πρέπει να παράσχει πληροφορίες σχετικά με τη μελέτη κατά την κατευθυντήρια γραμμή δοκιμών (TG) 308 του ΟΟΣΑ έως τις 22 Οκτωβρίου 2020· και
               
            
                  —
               
               
                  να καταδικάσει τον καθού στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει δύο λόγους ακυρώσεως.
      
                  1.
               
               
                  Με τον πρώτο λόγο προβάλλεται ότι ο καθού υπέπεσε σε νομικό σφάλμα και προέβη σε προδήλως εσφαλμένη εκτίμηση κρίνοντας ότι η μελέτη κατά την κατευθυντήρια γραμμή δοκιμών (TG) 308 του ΟΟΣΑ είναι αναγκαία.
                  Η προσφεύγουσα υποστηρίζει ότι το συμβούλιο προσφυγών του καθού υπέπεσε σε νομικό σφάλμα και προέβη σε προδήλως εσφαλμένη εκτίμηση μη διακρίνοντας μεταξύ, αφενός, των συνθηκών υπό τις οποίες πρέπει να διεξάγονται δοκιμές προκειμένου να αποδειχθεί η ύπαρξη μιας ουσίας ή, άλλως, προϊόντων μεταποίησης ή/και αποικοδόμησης μιας ουσίας και, αφετέρου, των συνθηκών υπό τις οποίες πρέπει να διεξάγεται εκτίμηση των ανθεκτικών, βιοσυσσωρεύσιμων και τοξικών ιδιοτήτων ή άκρως ανθεκτικών και άκρως βιοσυσσωρεύσιμων ιδιοτήτων ενός οποιουδήποτε τέτοιου προϊόντος μεταποίησης ή/και αποικοδόμησης. Συνεπώς, η προσφεύγουσα υποστηρίζει ότι το συμβούλιο προσφυγών του καθού εσφαλμένως απεφάνθη ότι η μελέτη κατά την κατευθυντήρια γραμμή δοκιμών (TG) 308 του ΟΟΣΑ που ζητήθηκε από την προσφεύγουσα είναι αναγκαία.
               
            
                  2.
               
               
                  Με τον δεύτερο λόγο προβάλλεται ότι το συμβούλιο προσφυγών του καθού υπέπεσε σε νομικό σφάλμα και προέβη σε προδήλως εσφαλμένη εκτίμηση κρίνοντας ότι οι καθοριζόμενες θερμοκρασίες διεξαγωγής δοκιμών είναι κατάλληλες.
                  Η προσφεύγουσα υποστηρίζει ότι το συμβούλιο προσφυγών του καθού υπέπεσε σε νομικό σφάλμα και προέβη σε προδήλως εσφαλμένη εκτίμηση κρίνοντας ότι η καθοριζόμενη θερμοκρασία διεξαγωγής δοκιμών για τη μελέτη κατά την κατευθυντήρια γραμμή (TG) 308 του ΟΟΣΑ, ειδικότερα η θερμοκρασία των 20oC, ήταν κατάλληλη. Το συμβούλιο προσφυγών του καθού δεν έλαβε υπόψη ότι η εκπόνηση της μελέτης σε υψηλότερη θερμοκρασία θα είχε ουσιώδη αντίκτυπο στις συγκεντρώσεις τυχόν σχηματισθέντος προϊόντος μεταποίησης ή αποικοδόμησης και, συνεπώς, στο ποιο ή ποια από τα προϊόντα αυτά θα υφίσταντο τελικά εκτίμηση ανθεκτικότητας, βιοσυσσωρευσιμότητας και τοξικότητας/άκρας ανθεκτικότητας και άκρας βιοσυσσωρευσιμότητας, με αποτέλεσμα να υπονομεύεται σε κρίσιμο βαθμό η καταλληλότητα της μελέτης.